A BIZOTTSÁG 1051/2005/EK RENDELETE
(2005. július 5.)
a feldolgozatlan mazsolaszőlő és a feldolgozatlan aszalt füge tárolási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló 1622/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1) és különösen annak 9. cikke (8) bekezdésére,
mivel:
(1)
A 2201/96/EK rendelet 9. cikke tárolási rendszert vezetett be a gazdasági év utolsó két hónapja során a feldolgozatlan mazsolaszőlőre e termékek gazdasági éveinek két utolsó hónapjára. Ez a rendszer a raktározási ügynökségek jóváhagyására vonatkozó intézkedésekből, a részükre fizetett tárolási támogatásból és pénzügyi kompenzációból áll. Az 1622/1999/EK bizottsági rendelet (2) megállapította azokat a feltételeket, amelyeket a raktározási ügynökségeknek teljesíteniük kell a jóváhagyásukhoz, különösen a raktározott termékek megfelelő tárolása érdekében érvényesítendő eszközöket illetően.
(2)
Az 1622/1999/EK rendelet 2. cikke (2) bekezdése második albekezdésének második francia bekezdése a feldolgozatlan aszalt füge esetében átmeneti intézkedéseket állapított meg a 2003/2004-es gazdasági év végéig.
(3)
A 2004/2005-ös gazdasági év egy részében az időjárási viszonyok kedvezőtlenek voltak, ami nem tette lehetővé a gyümölcsök kielégítő feltételek melletti fejlődését. Egyes termelők által szüretelt gyümölcsök egy része ezért az előírásnál valamivel kisebb méretű volt, de megfeleltek azoknak az egyéb minőségi követelményeknek, amelyek emberi fogyasztásra alkalmassá tették azokat. Annak érdekében, hogy elkerülhető legyen, hogy az említett mennyiségekből fügelekvárt állítsanak elő, ami jelentős gazdasági veszteséget képviselne, az említett átmeneti intézkedéseket szükséges meghosszabbítani, a 2004/2005-ös gazdasági évre további minimális méret meghatározásával.
(4)
Az 1622/1999/EK rendelet 4. cikke előírja a raktározási ügynökségek birtokában lévő termékek pályázati felhívás útján történő értékesítését. A feldolgozatlan aszalt füge tervezett rendeltetése valamilyen konkrét ipari felhasználás, amelyet a pályázati felhívásban az illetékes hatóságnak kell meghatároznia. Tekintettel arra, hogy ez a megoldás minimális gazdasági érdeket képvisel, és mivel a pályázati felhívások során egyetlen ajánlat sem érkezett, lehetővé kell tenni az illetékes hatóságok számára, hogy kibővítsék a kitárolásra kerülő lehetséges rendeltetések körét a közvetlen állati takarmányozással, valamint a komposztálási és biológiai lebontási eljárásokban való felhasználással.
(5)
Ezekhez az új felhasználásokhoz szükséges fizikai és dokumentációs ellenőrzési eljárások meghatározása tároláskor, illetve azt követően is.
(6)
Ezért az 1622/1999/EK rendeletet módosítani kell.
(7)
Az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
Az 1622/1999/EK rendelet a következőképpen módosul:
1.
A 2. cikk (2) bekezdése helyébe a következő szöveg lép:
„(2) A termékeket rakatolható műanyag rekeszekben kell a raktározási ügynökséghez szállítani. Azonban a feldolgozatlan mazsolaszőlő átmenetileg szállítható megfelelő tárolóedényekben a 2001/2002-es gazdasági év végéig, a feldolgozatlan aszalt füge pedig a 2004/2005-ös gazdasági év végéig.
A szállított termékeknek:
-
a feldolgozatlan mazsolaszőlő esetében meg kell felelniük az 1621/1999/EK rendelet mellékletében található minimumkövetelményeknek,
-
a feldolgozatlan aszalt füge esetében meg kell felelniük az 1573/1999/EK bizottsági rendeletben (3) meghatározott minimumkövetelményeknek, továbbá minimális méretük 180 gyümölcs/kg a 2004/2005-ös gazdasági év végéig és 150 gyümölcs/kg az azt követő gazdasági években.
2.
A 4. cikk a következőképpen módosul:
a)
Az (1) bekezdés a) pontja helyébe a következő szöveg lép:
„a)
a feldolgozatlan aszalt fügét a pályázati felhívásban meghatározandó konkrét ipari célra vagy a 3. cikkben meghatározott felhasználási célra kell értékesíteni;”.
b)
A 4. cikk a következő (3) bekezdéssel egészül ki:
„(3) Miután közölték a Bizottsággal azokat az indokokat, amelyek miatt a 2. cikkben meghatározott felhasználási célok nem valósulhattak meg, a tagállamok a raktározási ügynökségek számára a feldolgozatlan aszalt füge következő felhasználási céljait engedélyezhetik:
a)
állatoknak történő elosztás;
b)
a környezetet és különösen a vizek és a táj minőségét tiszteletben tartó komposztálási és biológiai lebontási eljárásokban való felhasználás.”
3.
A 10. cikk a következőképpen módosul:
a)
Az (1) bekezdés a következő albekezdéssel egészül ki:
„A 4. cikk (3) bekezdésében meghatározott felhasználási célok esetében e bekezdés első albekezdésének b) és c) pontjában meghatározott vizsgálatok minden tétel esetében a gazdasági év során kitárolt termékek mennyiségének 100 %-ára vonatkoznak. Az említett vizsgálatokat követően a kitárolt termékeket az illetékes hatóságok jelenlétében a tagállam által meghatározott feltételek mellett denaturálják.”
b)
A (2) bekezdés helyébe a következő szöveg lép:
„(2) Az illetékes hatóság visszavonja a jóváhagyását, ha a jóváhagyás megadásához szükséges valamelyik feltétel nem teljesül. Ebben az esetben a folyó gazdasági évre nem fizetnek tárolási támogatást és pénzügyi kompenzációt, továbbá a már kifizetett összegek visszatérítése a kifizetés és a visszatérítés között eltelt időszakra vonatkozó kamatokkal együtt történik.
A kamatláb az Európai Központi Bank által az euróban folytatott ügyletekre alkalmazott, az Európai Unió Hivatalos Lapjának C sorozatában közzétett, a jogosulatlan kifizetés időpontjában hatályos kamatláb 3 százalékponttal megnövelt értéke.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. július 5-én.